钦定古今图书集成/理学汇编/学行典/第196卷 > 谢用
## 钦定古今图书集成/理学汇编/学行典/第196卷 > 谢用

按《明外史孝义传》：“谢用，字希中，祁门人。父永贞，生母
马氏方妊，永贞客外，嫡母汪氏妒而嫁之，遂生用。永
贞还，大恨，抱用归，寄乳邻媪。汪氏收而自鞠之，逾年
亦生子，均爱无厚薄。用既冠，始知所生，密访之，则又
改适，不知其所矣。用遍觅几十载，一夕，宿休宁农家，
有寡妪出门曰：‘若为谁’？用告以姓名，及寻母之故，曰：
‘若母为谁’？”曰：“马氏。”曰：“若非永贞之子乎？”曰：“然。”媪遂抱
用曰：“我即汝母也。”于是母子相持而哭，时弘治十五
年四月也。用归告父，并其同母弟迎归，居别室。孝养
二母，曲尽其诚。后汪感悔，令迎马同居，讫无闲言。永
贞卒，用居丧以孝闻。邻人失火，延数十家，将至用舍，
风反火息。用时为诸生，督学御史廉其孝，列之“《德行》
优等”，月廪之。